**ЗАПИСНИК СА САСТАНКА ПОВОДОМ ИЗМЕНА И ДОПУНА ПОСЕБНОГ КОЛЕКТИВНОГ УГОВОРА ЗА ДРЖАВНЕ ОРГАНЕ**

Дана 25. маја. 2021. године са почетком у 12:00 часова у Министарству државне управе и локалне самоуправе одржан је састанак поводом предлога за измене и допуне Посебног колективног уговора за државне органе.

Састанку су присуствовали:

Представници Mинистарства државне управе и локалне самоуправе: Ивана Савићевић, помоћник министра, Ивана Милинковић шеф Одсека за систем радних односа, Јелена Љубинковић руководилац Групе за радне односе, Марија Пилиповић и Давид Велагић;

Представници Министарства правде: Јелена Деретић помоћник министра и Горан Џафић в.д. помоћник министра;

ПредставницаМинистарства за рад, запошљавање, борачка и социјална питања Драгана Краљ;

Представница Министарства финансија: ДуњаТепавац;

Представници Синдиката правосуђа Србије: Слађанка Милошевић, председница и Гордана Ненадић;

Представници Синдиката организација правoсудних органа Србије (СОПОС): Виолета Марковић, председница, Дијана Хрват и Небојша Максић;

Представници Синдиката управе Србије: Дијана Константиновић, Јелена Арбутина и ЗвонкоТомашевић.

На почетку састанка указано је да су Синдикат правосуђа, Синдикат организација правосудних органа Србије и Синдикат управе Србије доставили предлоге за измене и допуне ПКУ који ће бити предмет данашњег разматрања. Поред тога констатовано је да ПКУ важи до 31. маја 2022. године и да је наведену чињеницу потребно имати у виду ради благовременог покретања поступка за његово продужење или закључење новог ПКУ.

Предлози за измене и допуне ПКУ-а, разматрани су поредоследу чланова.

У вези члана 2. ПКУ, представници Синдиката правосуђа предложили су измену става 1. да су запослени - чланови синдиката. С тим у вези указано је да је Законом о раду уређено наведено питање на општи начин за све послодавце у Републици Србији и да би се измене ове одредбе ПКУ на предложени начин биле у супротности са Законом о раду. По мишљењу представника Владе, неопходно је изменити Закон о раду да би наведени предлог синидката могао да буде прихваћен.

Такође, предложили су и допуне става 3.истог члана ПКУ-а, да се додатно пропише да изабрана, именована и постављена лица поред већ прописаних одређених права, имају и право на накнаду плате за време коришћења годишњег одмора, накнаду штете за неискоришћен годишњи одмор, накнаду плате за време привремене спречености за рад, накнаду трошкова за исхрану у току рада и регрес за коришћење годишњег одмора и накнаду трошкова погребних услуга. Поводом наведене одредбе Министарство државне управе и локалне самоуправе предложило је брисање речи: „због које је проглашено ванредно стање“ јер је исто престало, а право на накнаду плате због привременог одсуства са рада у вези са заразном болешћу COVID-19 у висини 100% основне плате се и даље се остварује.

У вези права на накнаду плате за време коришћења годишњег одмора указано је да би иста била мања за оне који имају додатак на плату у току радног времена (дежурство, приправност) то су углавном тужиоци, док би осталим лицима ова накнада била незнатно већа. За право на накнаду штете за неискоришћени годишњи одмор, указано је да лица из става 3. ово право већ остварују у складу са Законом о раду, а које је на исти начин прописано и утврђено у ПКУ, па иако се пропише у ПКУ неће изазвати промене у смислу износа који би остварили. Прописивањем права на накнаду плате за време привремене спречености за радза ова лица,била би предност јер би у случају малигних болести имали право на 100% основне плате за првих месец дана. Увођењем права на накнаду трошкова за исхрану у току рада и регрес за коришћење годишњег одмора, као и права на накнаду трошкова погребних услуга била би обезбеђена усклађеност са правима која остварују државни службеници према ПКУ.

Представници Министарства правде указали су да је поводом наведених права потребно консултовати и Закон о судијама и Закон о јавном тужилаштву, до следећег састанка.

Представница Министарства финансија је истакла да је потребно да се ураде финансијски ефекти на годишњем нивоу за предложене допуне члана 2. став 3. ПКУ. С тим у вези постигнут је договор да Министарство правде у сарадњи са Високим саветом судства у наредне две недеље припреми финансијске ефекте ове одредбе које би се односиле на судије и тужиоце.

Синдикат управе Србије дао је више предлога за измене и допуне одредби члана 16.ПКУ и то:

- ставa 1.тачка 1) овог члана, да приликом рођења или усвојења детета отац такође добије 5 радних дана плаћеног одсуства јер тренутно то право може да оствари само ако је у браку са мајком детета, тј. само за случај порођаја супруге. С тим у вези учесници у процесу колективног преговора договорили су да одредба тачке 1) гласи: „порођаја брачног или ванбрачног партнера или усвојења детета“;

- ставa 1. тачке 2) указујући на ситуацију рођења унука/унуке. Постигнут је договор да се одредба преформулише и гласи: „порођаја другог члана уже породице, односно рођења унуке илиунука“;

- ставa 1. тачке 7) имајући у виду ситуацију поласка детета у предшколску установу. Договорено је да се право на плаћено одсуство у овој ситуацији прецизира тако да се односи за први полазак сваког детета запосленог у предшколску установу, да ово право може користити само један родитељ (уколико су оба запослена у државним органима), као и да запослени у овом случају има право на 5 радних дана плаћеног одсуства. Са наведеним предлогом сагласили су се представници Министарства правде и Министарства финансија;

- ставa 1. тачке 17), за коју је предложено да се прецизира због примене у пракси, тако да се један радни дан може добити за случај смрти крвног сродника по правој линији без обзира на степен крвног сродства, а за тазбинског сродника до другог степена. Са наведеним предлогом сагласили су се сви присутни;

- да се у ставу 1. дода и тачка 18) којом би било предвиђено да запослени може, до два пута годишње, одсуствовати у току рада ради обављања личних послова, уз сагласност надређеног. Указано је да ово право имају запослени у МУП-у (због смена).Поводом наведеног предлога, истакнуто је да ПКУ предвиђа друге могућности одсуствовања (неплаћено одсуство, годишњи одмор). Наведену одредбу како не би била предмет злоупотреба,потребно је прецизиратиу смислу да се дефинише каоодсуство у току радауз претходно обавештење и сагласност непосредног руководиоца, због обављања административних послова или правних радних код одређених институција који се не могу обавити у другом временском периоду, имајућу у виду радно време те институције, односно време рада са странкама. Договорено је да се предлог накнадно формулише и буде предмет дискусије и одлучивања на наредном састанку;

-да се у ставу 2. уместо „старатеља“ као члана уже породицеутврди да се чланом уже породице сматра „штићеник“, у вези чега је постигнута сагасност свих присутних;

- да се у ставу 5.утврди рок за накнадно достављање документације (7 дана), имајући у виду тачно одређене случајеве из члана 16. став 1. ПКУ, када запослени на дан подношења захтева за плаћено одсуство не може да прибави одговарајућу документацију. Присутни су се сагласили са наведеним предлогом, с тим да је потребно да се исти прецизно формулише.

На члан 29. ПКУ, Синдикат правосуђа дао је предлог за корекцију коефицијената за обрачун исплате плата намештеницима, имајући у виду да се сваке године припрема буџет али да синдикати у томе не учествују, нити су консултовани у вези основица којих у правосуђу има неколико. Стога предлажу се измене коефицијента, јер намештеници не напредују, оцењују се само због примене мерила за годишњи одмор, као и да раде послове државних службеника (нпр. достављачи раде као експедитори и дактилографи као записничари, и др.). Иако су коефицијенти утврђени Законом, сматрају да ПКУ може да утврди повољније услове.

Поводом наведеног предлога констатовано је да се плате намештеника могу повећавати на неколико начина: повећањем коефицијената, повећањем основице и делом за вредновање рада („намештенички додатак“). Поводом намештеничког додатка, представници синдиката су указали да се ради о јако малом износу од укупно 340,00 динара на тромесечном нивоу, да по ПКУ постоји додатак за додатно оптерећење на раду за намештенике који обављају послове веће сложености од послова свог радног места (чл. 38. ст. 5 ПКУ), али да већина руководилаца не одобрава исплату овог права, као и да постоји додатак за прековремени рад и додатак за приправност али који искључују једно друго. Такође истичу да проблем везан за плате намештеника треба решити за намештенике у свим државним органима.

Поред наведеног, указано је да би се решио проблем намештеника који раде послове државних службеника у правосуђу, потребно је и сачињавање одговарајуће систематизације у судовима, са довољним бројем запослених (државних службеника), као и запослених на одређено време, како би се тај број намештеника максимално смањио.

Представница Министарства правде истакла је да је број запослених предвиђен кадровским планом за судове и јавна тужилаштва и да систематизација не може да предивиди већи број запослених, а да је до краја године могуће прелазно решење кроз Закључак Владе за стимулацију за намештенике у правосуђу. Такође, да ће у циљу решавања питања рада и обављања послова веће сложености намештеника у правосуђу затражити податке од руководилаца правосудних органа о броју тих намештеника, како би се укрстили са подацима Синдиката. Представници синдиката су у вези у предлога везаног за стимулацију, указали да се ради о помоћи за побољшање материјалног положаја коју добијају сви без обзира на висину плате, као и да није део плате.

У вези предлога на члан 29. ПКУ,закључено је да једо следећег састанка потребно да добијемо податке у вези могућег распоређивања намештеника на радна места државних службеника уколико испуњавају законске услове за рад на тим радним местима и у складу са новим кадровским планом у правосуђу у вези чега је потребна сарадња са синдикатима. У вези повећања коефицијената намештеника указано је да се ово питање не може уређивати Посебним колективним уговором већ мора законом, којим се поред коефицијената, уређују и остали елементи везани за одређивање висине плате а то су основице, као и додатак за резултате рада (Закон о буџету). Такође указано је да се повећање плата може извршити и повећањем, односно предвиђањем одговарајуће основице за намештенике у Закону о буџету и да је то ствар опредељења, као и да би се несистемским сагледавањем повећања коефицијента нарушили односи успостављени у коефицијентима. Констатовано је да предлог синдиката подразумева да се коефицијенти за одређивање плата намештеника линеарно повећају за 30% и да би то значило да се маса за плату свих намештеника повећалаза више од 30% због додатака на плату. Поводом тога, потребно је да до следећег састанка Министарство финансија прибави финансијске ефекте увећања масе средстава за плате намештеника сходно предложеним коефицијентима, ради сагледавања како би се наведени предлогодразио и спровео, и какву ће одлуку Влада да донесе о том захтеву.

На члан 32. ПКУ, дат је предлог за допуну од стране Синдиката управе Србије, тако да право на накнаду плате у истом износу као и да је радио, има и запослени који се одазвао на позив јавног бележника.Поводом наведеног предлога постигнута је сагласност с тим да је прецизирано да се ово право може остварити само на позив јавног бележника, односно не би могло да се оствари у случају самовољног одласка запосленог код јавног бележника.

У вези члана 33а ПКУ којим је регулисано право на накнаду плате за време привременог одсуства са рада због епидемије заразне болести COVID-19, Министарство државне управе и локалне самоуправе, дало је предлог да се усклади са Закључком Владе („Службени гласник РС“, број 46/21)којим се додатно уређује право на накнаду зараде у висини од 100% основа за накнаду зараде на начин да се ово право обезбеђује запосленима који су, у време трајања проглашене епидемије заразне болести и пре привременог одсуствовања са рада због потврђене заразне болести COVID-19, вакцинисани, као и запосленима којииз здравствених разлога не могу бити вакцинисани и који, о томе, уз извештај лекара о привременој спречености за рад, доставе одговарајућу потврду надлежне здравствене установе. Синдикати су изразили негодовање према наведеном предлогу јер се ради о препоруци Владе, да вакцинација није обавезна и да се на овај начин дискриминишу запослени и предлажу да се размотри увећање накнаде плате због привремене спречености за рад из члана 33. став 1. тачка 1) ПКУ. Поводом изнетих навода, појашњено је да није у питању дискриминација, да се на овај начин не дира у право запосленог на боловање, већ у опредељењу послодавца даисплати боловање у висини 100% основне плате - лицима која су вакцинисана и која су на тај начин допринела друштвеној одговорности умањења ризика обољевања, компликација од болести и дужине боловања.Такође, указано је да ће се извршити консултације са Министарством здравља, ако се појаве случајеви да лекари неће да издају потврде запосленима да се не могу вакцинисати из здравствених разлога. Наведени предлог ће се додатно разматрати на наредном састанку.

На крају састанка договорено је да ће о термину наредног састанка сви учесници бити благовремено обавештени.

**Записник сачињен 25. маја 2021. године,**

**у Министарству државне управе и локалне самоуправе**